[pic] | AZ EURÓPAI KÖZÖSSÉGEK BIZOTTSÁGA |

Brüsszel, 5.7.2006

COM(2006) 361 végleges

2006/0119 (ACC)

Javaslat

A TANÁCS RENDELETE

az 1207/2001/EK tanácsi rendeletnek a páneurópai-mediterrán származási kumulációs rendszer bevezetésének következményei tekintetében történő módosításáról

(előterjesztő: a Bizottság)

INDOKLÁS

1) A javaslat háttere

- A javaslat alapja és célkitűzései

Az 1207/2001/EK tanácsi rendelet megállapítja azokat a rendelkezéseket és eljárásokat, amelyek lehetővé teszik az exportőrök számára, hogy meghatározzák a közösségi beszállítóiktól kapott termékek származó helyzetét, mielőtt azokat – változatlan állapotban vagy további feldolgozást követően – preferenciális megállapodások alapján exportálnák az EK-ból.

E célból a közösségi beszállítók a közösségi exportőröknek nyilatkozatokat adnak, amelyekben tájékoztatást nyújtanak a termékek helyzetéről az érintett preferenciális megállapodás(ok)ban megállapított származási szabályok tekintetében. A „beszállítói nyilatkozatot” a preferenciális származási igazolások kiállításához igazoló okmányként kell használni.

A páneurópai-mediterrán kumuláció bevezetése feltételezi, hogy a preferenciális származó helyzetű termékekre vonatkozó beszállítói nyilatkozatokban (a rendelet I. és II. melléklete) – a páneurópai-mediterrán térséggel fennálló preferenciális kapcsolatok esetében – feltüntetik, hogy a szállított termékek megszerezték-e ezt a származó helyzetet a diagonális kumulációnak köszönhetően.

- Általános háttér

A 2002. márciusi palermói konferencián az euro-mediterrán térség kereskedelmi miniszterei megállapodtak abban, hogy a páneurópai származási kumulációs rendszert kiterjesztik a földközi-tengeri térség valamennyi partnerországára, a szükséges intézkedések kidolgozása és a kiterjesztés zökkenőmentes végrehajtásának biztosítása érdekében szakértői szinten tett intenzív erőfeszítésekre is figyelemmel.

Az EK–Feröer-szigetek/Dánia vegyesbizottság 2003. november 28-i ülését követően megállapodás született arról, hogy a Feröer-szigeteket is felveszik a páneurópai-mediterrán származási kumulációs rendszerbe.

A szóban forgó kiterjesztés alapvetően olyan szabadkereskedelmi megállapodások hálózatát tette szükségessé, amelyek azonos származási szabályokat tartalmaznak egyrészt a földközi-tengeri térségbeli partnerországokkal és a páneurópai országokkal, másrészt pedig a földközi-tengeri térségbeli partnerországok között, előmozdítva ezáltal valamennyi érintett ország között a regionális együttműködést és a gazdasági integrációt. A páneurópai-mediterrán kumuláció alkalmazásához (ún. „változó geometriájú”) rugalmas megközelítésben állapodtak meg, ami azt jelenti, hogy a rendszert három ország között lehet alkalmazni attól kezdődően, hogy az érintett országok között teljesült az azonos származási szabályokat tartalmazó szabadkereskedelmi megállapodásra vonatkozó feltétel.

A szóban forgó „változó geometriájú” diagonális származási kumulációs rendszer alkalmazása új típusú preferenciális származási igazolások, EUR-MED szállítási bizonyítványok és EUR-MED számlanyilatkozatok használatát feltételezi, amelyeken szerepel, hogy alkalmaztak-e, illetve a térség mely országaival alkalmaztak diagonális kumulációt.

2005. október 11-én az EU elfogadta az új páneurópai-mediterrán jegyzőkönyvek szövegét, és a Társulási Tanács, illetőleg a vegyesbizottság általi hivatalos elfogadásukhoz szükséges valamennyi jogi aktust elfogadásra előterjesztette a partneroszágoknak. Időközben néhány partnerország kedvezően reagált, ami lehetővé tette ezekkel az országokkal a származási szabályokról kötött új páneurópai-mediterrán jegyzőkönyvek hivatalos elfogadását. Jelenleg a Közösség ezeket az új szabályokat Marokkóval, Izraellel, Egyiptommal, az EFTA-államokkal (beleértve az EGT-t, azaz az Európai Gazdasági Térséget) és a Feröer-szigetekkel alkalmazza. Ezek az országok tehát a Közösséggel fennálló kereskedelmi kapcsolataikban ténylegesen alkalmazni tudják majd a páneurópai-mediterrán származási kumulációt, és ki tudják használni annak előnyeit, amennyiben az érintett partnerországokkal létesített kapcsolataikban azonos származási szabályokat léptettek életbe.

Ennek megvalósítása érdekében a közösségi exportőröknek meg kell határozniuk, hogy a közösségi beszállítóktól vásárolt áruik megfelelnek-e azoknak a feltételeknek, amelyek alapján – a származási igazolás kiállításának megkönnyítése érdekében – azokat „származónak” lehet tekinteni. Erre a célra az 1207/2001/EK tanácsi rendeletben meghatározott „beszállítói nyilatkozatokat” használják, amelyeken feltüntetik a szállított termékek származó helyzetét. A „változó geometria” miatt ezen az okmányon a páneurópai-mediterrán kumuláció keretében exportált áruk esetében fel kell tüntetni, hogy alkalmaztak-e, illetve a térség mely országaival alkalmaztak ilyen kumulációt.

Hangsúlyozni kell, hogy a jelenlegi javaslatban foglalt rendelkezésekhez hasonló rendelkezések bevezetésére sor kerül a Közösség és Törökország közötti vámunió keretében is. Ebben az összefüggésben beszállítói nyilatkozatokat is használnak a származási igazolások kiállításának megkönnyítéséhez a Közösségben, illetőleg Törökországban, annak érdekében, hogy a felek a közös kereskedelmi partnereikkel alkalmazhassák a páneurópai-mediterrán származási kumulációs rendszert. Az EK–Törökország Vámegyüttműködési Bizottság új határozata („áthidaló jogszabály”) tartalmazni fogja a beszállítói nyilatkozatra vonatkozó rendelkezéseket, amelyek jelenleg az EK–Törökország Vámegyüttműködési Bizottság 1999. május 28-i 1/1999. sz. határozatában (HL L 204., 1999.8.4., 43. o.) szerepelnek, és módosítja azokat a páneurópai-mediterrán kumuláció alkalmazása céljából. A Bizottság javaslatot tesz arra, hogy a Tanács az EK–Törökország Vámegyüttműködési Bizottság új határozattervezetére vonatkozóan közösségi álláspontot fogadjon el.

- A javaslat által érintett terület hatályos rendelkezései

Az Európai Közösség és egyes országok közötti preferenciális kereskedelemre irányadó rendelkezések alapján az EUR.1 szállítási bizonyítványok kiadásának, a számlanyilatkozatok és az EUR.2 nyomtatványok kiállításának, valamint egyes elfogadott exportőri engedélyek kiadásának megkönnyítésére irányuló eljárásokról és a 3351/83/EGK rendelet hatályon kívül helyezéséről szóló, 2001. június 11-i 1207/2001/EK tanácsi rendelet (HL L 165., 2001.6.21., 1. o. – helyesbítés: HL L 170., 2002.6.29., 88. o.).

- Összhang az Unió egyéb szakpolitikáival és célkitűzéseivel

A javaslat célja, hogy a páneurópai-mediterrán származási kumulációs rendszerben támogassa a Közösség és partnerei közötti preferenciális kereskedelmi kapcsolatokat.

2) Az érdekelt felekkel folytatott konzultáció és hatásvizsgálat

- Az érdekelt felekkel folytatott konzultáció

Nem releváns.

- A szakvélemények összegyűjtése és felhasználása

Nem releváns.

- Hatásvizsgálat

A javasolt módosítás a páneurópai-mediterrán származási kumulációs rendszer Közösségben történő végrehajtásához szükséges jogi eszköz, amely a Közösségnek az euro-mediterrán barcelonai folyamat keretében vállalt kötelezettségeinek eredménye. E rendszer felállítását széles körben támogatják és igénylik a tagállamok, a partnerországok és a kereskedelmi szereplők.

3) A javaslat jogi elemei

- A javasolt intézkedés összefoglalása

Az 1995. november 27–28-i euro-mediterrán konferencián elfogadott barcelonai nyilatkozat alapján a diagonális származási kumulációs rendszer alkalmazása a Feröer-szigetekkel vagy az euro-mediterrán partnerségben részt vevő bármely – Törökországtól eltérő – országgal, új típusú preferenciális származási igazolások, EUR-MED szállítási bizonyítványok és EUR-MED számlanyilatkozatok használatát feltételezi.

Az 1207/2001/EK rendeletet ezért módosítani kell annak érdekében, hogy a hatálya kiterjedjen minden típusú preferenciális származási igazolásra.

Ebben az új összefüggésben a termékek származó helyzetének helyes meghatározása, valamint a származási igazolások kiállításának megkönnyítése érdekében a preferenciális származó helyzetű termékekre vonatkozó beszállítói nyilatkozatoknak kiegészítő nyilatkozatot kell tartalmazniuk, amelyben szerepel, hogy alkalmaztak-e, illetve mely országokkal alkalmaztak diagonális kumulációt.

- Jogalap

Az EK-Szerződés 133. cikke.

- A szubszidiaritás elve

Nem releváns. A Közösség kizárólagos hatásköre.

- Az arányosság elve

A javasolt intézkedés szükséges és helyénvaló a páneurópai-mediterrán kumuláció megvalósításához.

- Az eszközök megválasztása

A javaslat meglévő jogi eszköz módosítására vonatkozik.

4) Költségvetési vonzat

Nincs.

5) További információk

- Szimuláció, kísérleti szakasz és átmeneti időszak

Nem releváns.

- Átdolgozás

A módosítás nem annyira mélyreható, hogy indokolná az 1207/2001/EK tanácsi rendelet átdolgozását.

2006/0119 (ACC)

Javaslat

A TANÁCS RENDELETE

az 1207/2001/EK tanácsi rendeletnek a páneurópai-mediterrán származási kumulációs rendszer bevezetésének következményei tekintetében történő módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 133. cikkére,

tekintettel a Bizottság javaslatára[1],

mivel:

(1) Az Európai Közösség és egyes országok közötti preferenciális kereskedelemre irányadó rendelkezések alapján az EUR.1 szállítási bizonyítványok kiadásának, a számlanyilatkozatok és az EUR.2 nyomtatványok kiállításának, valamint egyes elfogadott exportőri engedélyek kiadásának megkönnyítésére irányuló eljárásokról és a 3351/83/EGK rendelet hatályon kívül helyezéséről szóló, 2001. június 11-i 1207/2001/EK tanácsi rendelet[2] megállapítja azokat a rendelkezéseket, amelyek bizonyos harmadik országokkal fennálló preferenciális kereskedelmi kapcsolatok keretében a Közösségből exportált termékekkel kapcsolatos származási igazolások megfelelő kiadását, illetve kiállítását megkönnyítik.

(2) A páneurópai diagonális kumulációs rendszer 1997-ben jött létre a Közösség, Bulgária, a Cseh Köztársaság, Észtország, Izland, Lengyelország, Lettország, Litvánia, Magyarország, Norvégia, Svájc (beleértve Liechtensteint is), a Szlovák Köztársaság és Szlovénia között között, és 1999-ben Törökországra is kiterjesztették. 2004. május 1-jén a Cseh Köztársaság, Észtország, Lengyelország, Lettország, Litvánia, Magyarország, a Szlovák Köztársaság és Szlovénia csatlakozott az Európai Unióhoz.

(3) A kereskedelmi miniszterek 2002. márciusában Toledóban tartott euro-mediterrán értekezletén a miniszterek megállapodtak abban, hogy – az 1995. november 27–28-i euro-mediterrán konferencián elfogadott barcelonai nyilatkozat alapján – a páneurópai kumulációs rendszert kiterjesztik az euro-mediterrán partnerségben részt vevő, Törökországon kívüli mediterrán országokra. A 2003. július 7-i palermói euro-mediterrán kereskedelmi miniszteri értekezleten az említett kiterjesztés lehetővé tétele érdekében a miniszterek jóváhagyták az euro-mediterrán megállapodásokhoz csatolt új páneurópai-mediterrán jegyzőkönyv mintáját a „származó termékek” fogalommeghatározására és az igazgatási együttműködési módszerekre vonatkozóan. Az EK–Feröer-szigetek/Dánia vegyesbizottság 2003. november 28-i ülését követően megállapodás született arról, hogy a Feröer-szigeteket is felveszik a páneurópai-mediterrán származási kumulációs rendszerbe.

(4) Az euro-mediterrán megállapodásba, valamint az EK és a Feröer-szigetek/Dánia közötti megállapodásba belefoglalandó új páneurópai-mediterrán jegyzőkönyvről szóló társulási tanácsi, illetve vegyesbizottsági határozat elfogadása már megtörtént, illetve meg fog történni.

(5) Az új diagonális kumulációs rendszer alkalmazása új típusú preferenciális származási igazolások – az EUR-MED szállítási bizonyítványok és az EUR-MED számlanyilatkozatok – használatát teszi szükségessé. Az 1207/2001/EK rendeletnek ezért az ilyen típusú preferenciális származási igazolásokra is ki kell terjednie.

(6) Ebben az új összefüggésben a termékek származó helyzetének helyes meghatározása, valamint a származási igazolások kiállításának megkönnyítése érdekében a preferenciális származó helyzetű termékekre vonatkozó beszállítói nyilatkozatoknak kiegészítő nyilatkozatot kell tartalmazniuk, amelyben szerepel, hogy alkalmaztak-e, illetve mely országokkal alkalmaztak diagonális kumulációt.

(7) Ezért az 1207/2001/EK rendeletet ennek megfelelően módosítani kell,

ELFOGADTA EZT A RENDELETET:

1. cikk

Az 1207/2001/EK rendelet a következőképpen módosul:

(1) A cím helyébe a következő szöveg lép:

„A TANÁCS 1207/2001/EK RENDELETE (2001. június 11.) az Európai Közösség és egyes országok közötti preferenciális kereskedelemre irányadó rendelkezések alapján a származási igazolások Közösségben történő kiadásának és kiállításának, valamint egyes elfogadott exportőri engedélyek kiadásának megkönnyítésére irányuló eljárásokról”

(2) Az 1. cikk a) pontja helyébe a következő szöveg lép:

„a) származási igazolások kiadása vagy kiállítása a Közösségben, a Közösség és egyes országok közötti preferenciális kereskedelemre irányadó rendelkezések alapján;”

(3) A 2. cikk (2) bekezdése helyébe a következő szöveg lép:

„2. A beszállítói nyilatkozatokat az exportőrök bizonyítékként használják fel, különösen a származási igazolások Közösségben történő kiadására vagy kiállítására irányuló kérelmek alátámasztásaként, a Közösség és egyes országok közötti preferenciális kereskedelemre irányadó rendelkezések alapján;”

(4) A 10. cikk (5) bekezdése helyébe a következő szöveg lép:

„5. Ha az ellenőrzésre irányuló megkeresésre annak keltétől számított öt hónapon belül nem érkezik válasz, vagy ha a válasz a termékek valós származásának igazolásához nem tartalmaz elegendő információt, az exportáló ország vámhatóságai a szóban forgó dokumentumok alapján kiállított származási igazolásokat érvénytelennek nyilvánítják.”

(5) Az I. melléklet helyébe e rendelet I. mellékletének szövege lép.

(6) A II. melléklet helyébe e rendelet II. mellékletének szövege lép.

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben,

a Tanács részéről

az elnök

I. MELLÉKLET

„I. MELLÉKLET

Beszállítói nyilatkozat preferenciális származó helyzetű termékek esetében

A beszállítói nyilatkozat alábbiakban megadott szövegét a lábjegyzeteknek megfelelően kell kiállítani. A lábjegyzeteket azonban nem kell lemásolni.

NYILATKOZAT

Alulírott ….......... kijelentem, hogy az e dokumentumban felsorolt …. ….. .…. .… (1) áruk .… …. .… …. (2) -ból/-ből származnak, és eleget tesznek a(z) …. ….. …. ….(3) -val/-vel fennálló preferenciális kereskedelemre irányadó származási szabályoknak:

Kijelentem, hogy (4):

( Kumuláció alkalmazására került sor ……-val/vel (ország/országok neve)

( Nem került sor kumuláció alkalmazására

Vállalom, hogy a vámhatóságok rendelkezésére bocsátom bármely általuk kért további igazoló okmányt:

….. ….. ….. ….. ….. ..... (5)

….. ….. ….. ….. ….. ..... (6)

….. ….. ….. ….. ….. ..... (7)

(((((((((((

(1) Ha csak néhány, a dokumentumban felsorolt áruról van szó, azokat egyértelműen fel kell tüntetni vagy meg kell jelölni, a jelölést a nyilatkozatban a következők szerint kell elvégezni:

„... az e számlán felsorolt és ... jelzett, ha ...-ból/ből származik”

(2) A Közösség, illetve az az ország, országcsoport vagy terület, ahonnan az áruk származnak.

(3) Az érintett ország, országcsoport vagy terület.

(4) Csak az olyan áruk esetében kell kitölteni, amelyek a vonatkozó származási jegyzőkönyv 3. és 4. cikkében említett, páneurópai-mediterrán származási kumulációt alkalmazó országok valamelyikével fennálló preferenciális kereskedelmi kapcsolatok keretében preferenciális származó helyzetűek.

(5) Hely és dátum.

(6) Az aláíró személy neve és a vállalatnál betöltött tisztsége.

(7) Aláírás.”

II. MELLÉKLET

„II. MELLÉKLET

Hosszú távra szóló beszállítói nyilatkozat preferenciális származó helyzetű termékek esetében

A beszállítói nyilatkozat alábbiakban megadott szövegét a lábjegyzeteknek megfelelően kell kiállítani. A lábjegyzeteket azonban nem kell lemásolni.

NYILATKOZAT

Alulírott kijelentem, hogy a következőkben megnevezett áruk:

…………………………….....…………………….… (1)

...................................................................................... (2)

amelyeket rendszeresen szállítok ….. ….. ….. ….. (3) számára,….. ….. ….. ….. (4) –ból/-ből származnak, és eleget tesznek a(z) …. ….. …. ….(5) -val/-vel fennálló preferenciális kereskedelemre irányadó származási szabályoknak.

Kijelentem, hogy (6):

( Kumuláció alkalmazására került sor ……-val/vel (ország/országok neve)

( Nem került sor kumuláció alkalmazására

E nyilatkozat e termékek valamennyi további szállítmányára érvényes, amelyeket ….. ….. ….. ….. -tól/-től ….. ….. ….. ….. (7) -ig adnak fel.

Vállalom, hogy haladéktalanul tájékoztatom ….. ….. ….. ….. -t, ha ez a nyilatkozat már érvényét vesztette.

Vállalom, hogy a vámhatóságok rendelkezésére bocsátom bármely általuk kért további igazoló okmányt.

….. ….. ….. ….. ….. ….. ….. ….. (8)

….. ….. ….. ….. ….. ….. ….. ….. (9)

….. ….. ….. ….. ….. ….. ….. ….. (10)

(((((((((((

(1) Leírás.

(2) Kereskedelmi megjelölés, ahogyan azt a számlákon használják, például modellszám.

(3) Annak a vállalatnak a neve, amelynek az árukat szállítják.

(4) A Közösség, illetve az az ország, országcsoport vagy terület, ahonnan az áruk származnak.

(5) Az érintett ország, országcsoport vagy terület.

(6) Csak az olyan áruk esetében kell kitölteni, amelyek a vonatkozó származási jegyzőkönyv 3. és 4. cikkében említett, páneurópai-mediterrán származási kumulációt alkalmazó országok valamelyikével fennálló preferenciális kereskedelmi kapcsolatok keretében preferenciális származó helyzetűek.

(7) Dátumok megadása. Legfeljebb 12 hónapig terjedő időszak.

(8) Hely és dátum.

(9) Név és tisztség, illetve a vállalat neve és címe.

(10) Aláírás.”

[1] HL C […]., [ …]., […]. o.

[2] HL L 165., 2001.6.21., 1. o.